Vedtekter gjeldende fra 01.01.2013, vedtatt av [kommunestyret i sak 53/12](https://www-levanger.isk.local/Politikk/Kommunestyret-2011-2015/260912/PS-5312-Restaureringsfondet/)

**Vedtekter - fond til restaurering og fornying av bygg- og bomiljø i Levanger sentrum**

1. Formålet er å gi tilskudd som skal inspirere til tilbakeføring og vern av bygninger og utomhusareal i forhold til opprinnelig utforming, slik at Levanger fremstår mer som en enhetlig trehusby med kvaliteter som byen hadde først på 1900-tallet. Tilskudd kan gis til tiltak innenfor reguleringsplanen for Levanger sentrum, med unntak av byggeskikkprisen som omfatter hele kommunen.
2. Ved salg av kommunale tomter innenfor reguleringsplanen for Levanger sentrum overføres salgssummen til dette fondet.
3. Det må sørges for sikker plassering av fondets midler og til best mulig avkastning.
4. Grunnkapitalen skal stå urørt og 10 % av rentene legges til kapitalen hvert år. Øvrige renter kan fordeles av plan- og utviklingskomiteen. Tildeling skjer en gang hvert år. Plan- og utviklingskomiteen kan søke formannskapet om at udisponerte midler i ett år helt eller delvis blir gjort overførbar til året etter. Formannskapet gis fullmakt til å avgjøre slike søknader.
5. Kunngjøring om tildeling må skje før 1. september, søknadsfristen settes til 15. oktober hvert år og behandling skal skje innen 1. juni påfølgende år.
6. Søknad om tilskudd må skje før arbeidene settes i gang.
7. De tiltakene som er søknadspliktige etter plan- og bygningsloven skal være godkjent av bygningsmyndighetene før igangsetting og midler tildeles. Tiltak i fredete områder skal være godkjent av kulturminnemyndighetene før igangsetting og midler tildeles.
8. Før plan- og utviklingskomiteen gjør vedtak om tildeling skal søknadene i god tid legges frem for kulturminnemyndighetene for uttalelse. Plan- og utviklingskomiteens vedtak om tildeling av midler kan påklages til formannskapet. Klagefristen er 3 uker fra søkeren mottar melding om vedtak i Plan- og utviklingskomiteen.
9. Tilskudd kan tildeles private eiere, ideelle organisasjoner og det offentlige.
10. Hvert år settes det av kr. 10.000,- til innkjøp av plakett og kunstverk til [byggeskikkpris](https://www-levanger.isk.local/Tjenester-a-a/Kultur-og-fritid/Priser-og-stipend/Byggeskikkpris/). Dersom prisen ikke deles ut blir beløpet ført tilbake til fondet.
11. Hvert år settes det av en ramme for innleie av spesialkompetanse (for eksempel innleie av arkitekt eller fargekonsulent). Hvert prosjekt kan få dekt inntil kr. 10.000,- til dette. Tildelingen skjer fortløpende etter søknad til rammen er oppbrukt. Et evt. ikke oppbrukt beløp blir ført tilbake til fondet.
12. Hvert år settes det av en ramme for dekning av utgifter til maling. Hvert prosjekt kan få dekt inntil kr. 5.000,- til dette. Dette under forutsetning av at anbefalt malingstype og farge(r) benyttes. Tildeling skjer fortløpende etter søknad til rammen er oppbrukt. Et evt. ikke oppbrukt beløp blir ført tilbake til fondet.
13. Det kan ellers søkes om støtte til følgende tiltak:  
    - Utbedringstiltak for enkeltbygg som tar sikte på bevaring av eller tilbakeføring til bygningens opprinnelige byggestil. Arbeidet må utføres i henhold til kulturminneforvaltningens prinsipper for riktig restaurering.  
    - Nybygg/ tilbygg. Det skal legges vekt på at prosjektet gjennom utforming og tilpasning til sted og miljø skal være med å ivareta eller heve den allmenne byggeskikk.  
    - Miljøforbedrende tiltak i indre gårdsrom i de lukkede kvartaler. Tiltakene må harmonere med de tidstypiske trekk i bygningsmiljøet, også når det gjelder belegg, vegetasjon, belysning og utrustning forøvrig.  
    - Innvendige arbeider. Det kan gis støtte til innvendige arbeider dersom bygningen har betydelige innvendige antikvariske verdier. Som eksempel kan nevnes å vedlikeholde/ rekonstruere originale kledninger, bygningsdetaljer med mer. Det gis ikke støtte til standardheving. Arbeidene må utføres i henhold til kulturminneforvaltningens prinsipper for riktig restaurering.
14. Følgende må vedlegges søknaden:  
    - Prosjektbeskrivelse, detaljert beskrivelse av materialbruk etc.  
    - Detaljerte tegninger.  
    - Budsjett.
15. Tilskuddet utbetales etter at arbeidene er utført og godkjent og kopi av regnskap/ kvitteringer er levert inn til kommunen.
16. Dersom ferdig resultat ikke er i samsvar med søknad kan det gi avkorting/ evt. bortfall av tilskudd. Saker vedr. avkorting/ bortfall av tilskudd behandles av plan- og utviklingskomiteen.
17. Arbeidene må ferdigstilles innen 3 år etter at tilsagn er gitt. Dersom arbeidene ikke er ferdigstilt innen 3 år etter at tilsagn er gitt, går beløpet det er gitt tilsagn på tilbake til fondet.
18. Kommunestyret kan endre disse vedtektene.